পালিতা মায়ের কোল থেকে শিশুকে কেড়ে নেওয়া হল।সন্তানকে ফিরিয়ে দেওয়ার সময়ে কান্নায় ভেঙ্গে পড়লেন সেই পালিতা মা। নিজের সন্তান বলে যাকে একদিন কোলে টেনে নিয়েছিলেন, তাকেই ছেড়ে দিতে চোখ জলে ভরে উঠল পালিতা মা-র। বুক ফেটে গেলেও কিছু বলার নেই তাঁর। চোখের জলেই বিদায় দিতে হল কয়েকদিনের সন্তানকে। 
শিশুটির মা-বাবার দিকে অভিযোগের আঙুল উঠেছে। প্রতিবেশীদের অভিযোগ, টাকার বিনিময়ে ওই সন্তানকে বিক্রি করে দেওয়া হয়েছিল। বর্ধমানের কালনার এই ঘটনায় চাঞ্চল্য ছড়িয়েছে। চাইল্ড ওয়েলফেয়ার ও মহকুমা শাসক ওই শিশু সন্তানকে উদ্ধার করেছে। এর পিছনে কোনও আর্থিক লেনদেন হয়েছে কিনা খতিয়ে দেখছে প্রশাসন।

এই বিষয়ে অন্যান্য খবর

ট্রেনেই প্রসব করালেন চিকিৎসক নেতা, নাম রাখলেন দীনদয়াল 


অভিযোগ, অভাবের তাড়নায় ২৪ দিনের পুত্র সন্তানকে স্থানীয় এক নিঃসন্তান দম্পতির হাতে তুলে দেন শিশুটির মা-বাবা।  প্রশাসনের কাছে খবর পৌঁছলে চাইল্ড ওয়েলফেয়ারকে সঙ্গে নিয়ে ওই শিশুকে উদ্ধার করা হয়।  পুত্রের বাবা মা জানিয়েছেন, আর্থিক অবস্থা ভাল না হওয়ায় তাঁদের সন্তানকে ওই পরিবারের হাতে স্বেচ্ছায় তুলে দেন তাঁরা। কারণ তাঁরা মনে করেছিলেন এই অভাবের সংসারে তাঁরা শিশুটির ভরণপোষণ করতে পারবেন না। কিন্তু কোনও টাকা তারা নেননি। টাকার বিনিময়ে ওই সন্তান বিক্রি হয়েছে কিনা খতিয়ে দেখছে প্রশাসন। 
পেশায় বেকারি কর্মী কেষ্ট দাস ও তাঁর স্ত্রী তাপসী দাস কালনা শহরের ১০৮ শিব মন্দির সংলগ্ন ফটকদ্বার এলাকায় ঘর ভাড়া নিয়ে থাকেন। অভাবের সংসারে পাঁচ বছর আগে তাঁদের এক পুত্রসন্তান হয়। প্রথম সন্তানকে শ্বশুরবাড়িতেই রেখে দিয়েছেন। দ্বিতীয় সন্তানকে কাটোয়ার এক নিঃসন্তান দম্পতিকে দিয়ে দেন। স্থানীয়দের অভিযোগের ভিত্তিতে, কালনা মহকুমাশাসক চাইল্ড ওয়েলফেয়ারকে সঙ্গে নিয়ে ওই দম্পতির বাড়িতে গিয়ে শিশুটিকে উদ্ধার করে চাইল্ড হোমের হাতে তুলে দেয়।
শিশুটির বাবা কেষ্ট দাস জানিয়েছেন, ‘‘কোনও আর্থিক লেনদেন হয়নি। শিশুটি আমাদের কাছে ফিরিয়ে নেব। সরকারি সাহায্য পেলে আমরাই মানুষ করব।’’ অন্যদিকে ওই দম্পতি জানিয়েছে, ‘‘আমাদের কোনও সন্তান নেই। তাই শিশুটিকে মানুষ করার জন্য নিয়েছিলাম। এর পিছনে কোনও আর্থিক লেনদেনের ঘটনা ঘটেনি।’’